b'\n_START_ARTICLE_\nChironex fleckeri\n_START_SECTION_\nBeskrivelse\n_START_PARAGRAPH_\nSj\xc3\xb8vepsen har tentakler som blir opptil tre meter lange, og alle er dekket av tusenvis av giftn\xc3\xa5ler. Ved kontakt skyter disse ut sm\xc3\xa5 giftpiler som hver enkelt s\xc3\xb8rger for \xc3\xa5 pumpe gift inn i offeret. Stikket blir beskrevet som ekstremt smertefullt, og hvis det ber\xc3\xb8rte omr\xc3\xa5det er stort nok kan d\xc3\xb8den inntreffe p\xc3\xa5 s\xc3\xa5 lite som tre minutter._NEWLINE_Av kubemanetene er sj\xc3\xb8vepsen den st\xc3\xb8rste, men det er mange i samme familie som b\xc3\xa6rer med seg en lignende type gift. Selve kroppen til sj\xc3\xb8vepsen kan bli omtrent like stor som en basketball, og den drar med seg tentakler som er gruppert i 15 fra de fire hj\xc3\xb8rnene p\xc3\xa5 kroppen. P\xc3\xa5 grunn av at den er delvis gjennomsiktig med en bl\xc3\xa5aktig farge er den vanskelig \xc3\xa5 oppdage i vannet, og den utgj\xc3\xb8r derfor en stor trussel for badene mennesker._NEWLINE_Under sv\xc3\xb8mming trekker sj\xc3\xb8vepsen tentaklene opp til kroppen slik at de ikke er lengre enn 15 cm og med en diameter p\xc3\xa5 rundt 5 mm. Under jakt forlenges tentaklene til rundt tre meter, og de blir betydelig tynnere. _NEWLINE_Sj\xc3\xb8vepsen har (i likhet med andre kubemaneter) 24 \xc3\xb8yne fordelt p\xc3\xa5 fire steder, og det kan virke som om at noen av disse \xc3\xb8ynene er i stand til \xc3\xa5 danne bilder. Det blir fremdeles diskutert om sj\xc3\xb8vepsen er i stand til \xc3\xa5 gjenkjenne og/eller aktivt jakte ved hjelp av disse \xc3\xb8ynene, og det er ikke kjent om de kan kjenne om de ber\xc3\xb8rer noe med tentaklene sine siden de mangler sentralnevesystem.  _NEWLINE_Vanlige byttedyr for sj\xc3\xb8vepsen er reker og sm\xc3\xa5 fisk, og de blir selv jaktet p\xc3\xa5 av skilpadder som har s\xc3\xa5pass tykk hud at de ikke blir p\xc3\xa5virket av stikk. Sj\xc3\xb8vepsen jakter p\xc3\xa5 dagtid, og p\xc3\xa5 natten blir de ofte observert liggende p\xc3\xa5 sj\xc3\xb8bunnen.\n_START_SECTION_\nStikk\n_START_PARAGRAPH_\nSj\xc3\xb8vepsen er mest kjent for sitt kraftige, ekstremt smertefulle og d\xc3\xb8delige stikk. Stikket produserer en ekstrem smerte sammen med en f\xc3\xb8lelse av \xc3\xa5 bli brent, og giften angriper nervesystemet, hjerte og huden samtidig. Veldig generelt kan man si at et voksent menneske m\xc3\xa5 bli stukket av mer enn tre meter av tentaklene f\xc3\xb8r det blir potensielt d\xc3\xb8delig, men problemet er at giften virker s\xc3\xa5 raskt at offeret ikke rekker \xc3\xa5 n\xc3\xa5 tilbake til land (eller til en b\xc3\xa5t) f\xc3\xb8r man f\xc3\xa5r hjertestans eller drukner.  D\xc3\xb8dsfall etter et m\xc3\xb8te med en sj\xc3\xb8veps har blitt registrert mindre enn fire minutter etter kontakt, og dette er ganske mye raskere enn gift fra andre giftige dyrearter (slanger, edderkopper). Dette har f\xc3\xb8rt til at sj\xc3\xb8vepsen ofte blir trukket frem som verdens giftigste dyr. _NEWLINE_Skulle man v\xc3\xa6re s\xc3\xa5 heldig \xc3\xa5 komme seg i sikkerhet etter \xc3\xa5 ha blitt stukket av en sj\xc3\xb8veps er man avhengig av \xc3\xb8yeblikkelig hjelp. I f\xc3\xb8rste omgang best\xc3\xa5r dette av \xc3\xa5 bruke eddik p\xc3\xa5 de ber\xc3\xb8rte omr\xc3\xa5dene for \xc3\xa5 bed\xc3\xb8ve giftposer som ikke har sprukket. Det frar\xc3\xa5des p\xc3\xa5 det sterkeste \xc3\xa5 kl\xc3\xb8, massere eller benytte alkoholholdige v\xc3\xa6sker da dette ofte gir motsatt effekt, og dermed f\xc3\xb8rer til at offeret f\xc3\xa5r enda mer gift i seg. Mindre alvorlige stikk kan deretter behandles med is og antihistaminer, mens man det i alvorlige tilfeller kan v\xc3\xa6re n\xc3\xb8dvendig \xc3\xa5 starte med pustehjelp. _NEWLINE_Dersom det henger tentakler igjen p\xc3\xa5 huden skal man v\xc3\xa6re ytterst forsiktige n\xc3\xa5r man fjerner disse, og det anbefales bruk av tykke hansker eller pinsett. Tentaklene er fremdeles i stand til \xc3\xa5 stikke etter \xc3\xa5 ha kommet p\xc3\xa5 land, og selv utt\xc3\xb8rkede tentakler er potensielt farlige dersom de blir v\xc3\xa5te igjen. _NEWLINE_En motgift til stikket finnes, og det anbefales alltid \xc3\xa5 opps\xc3\xb8ke lege s\xc3\xa5 snart som mulig etter \xc3\xa5 ha blitt stukket. Mange sykehus og ambulanser i n\xc3\xa6rheten av leveomr\xc3\xa5dene til sj\xc3\xb8vepsen har dette tilgjengelig. _NEWLINE_Australia har registrert (minst) 64 d\xc3\xb8dsfall siden den f\xc3\xb8rste rapporten i 1883, mens antall ulykker er betydelig st\xc3\xb8rre. Heldigvis vil de aller fleste m\xc3\xb8ter med sj\xc3\xb8vepsen resultere i mildere bitt hvor man er i stand til \xc3\xa5 overleve. Ser man p\xc3\xa5 de siste registrerte d\xc3\xb8dsfallene er barn overrepresentert siden mengden gift som er n\xc3\xb8dvendig for at det skal bli alvorlig er betydelig mindre enn for et voksent menneske.   _NEWLINE_Sj\xc3\xb8vepsen er vanlig langs kysten av det nordlige Australia fra november til april/mai, og potensielle sv\xc3\xb8mmere blir beh\xc3\xb8rig advart med en rekke skilt som forteller om farene ved \xc3\xa5 bade. I tillegg til sj\xc3\xb8vepsen vil man ogs\xc3\xa5 finne en annen ekstremt farlig manet kalt Irukandji (Carukia barnesi) i de samme m\xc3\xa5nedene.'